એક નિશ્ચિત સમયે એક જગ્યાએ પદ્માસનમાં બેસવું. શરીરને ધીરે ધીરે ઢીલું કરતા રહો પરંતુ પદ્માસનની અવસ્થામાં પણ મૌજુદ રહો. જ્ઞાનમુદ્રામાં હાથ પોતાના ઘૂંટણ પર ટેકવવા. આંખો વિના દબાણ, બંધ રાખો. શું તમે ક્યારેય વિચાર્યું છે કે તમારું શરીર પણ તમને સંદેશ આપે છે. મેડીટેશનએ કોઈ પણ કારણ વગરની સભાનતા છે. બે વિચારો વચ્ચેનો શાંતિનો સમય છે. મેડીટેશનમાં તમારે માત્ર અનુભવ કરવાનો છે, તમારે કંઈપણ મૂલવવાની કે ગણવાની કોશિષ નથી કરવાની. મેડીટેશનની શરૂઆત પોતાના મસ્તકના ભાગેથી કરો. મસ્તકના ભાગે કપાળ, આંખ, કાન, દાઢીનો ભાગ અનુભવો, થોડીવાર માટે ત્યાં સ્થિર થાઓ. આગળ ખભા, હાથ, છાતી અને પેટના ભાગે શરીરની અવસ્થાનો અનુભવ કરો. ત્યાં કોઈ ટેન્શન છે, તાણ છે, દુખાવો છે, કોઈ નસ દબાય છે? તેને ઢીલું કરવાની કોશિષ કરો. યાદ રાખો કે તમે વર્તમાનમાં છો અને માત્ર અનુભવ લઇ રહ્યા છો. તમે શરીરના એવા ભાગમાં છો જ્યાં તમે સંપૂર્ણ મૌજુદ છો. કમર અને પગના ભાગનો અનુભવ કરો, પગમાં ધીરે ધીરે આખા પગને અનુભવો. સહેજ પણ ઉતાવળ વિના શરીરનો અભ્યાસ કરો. મેડીટેશનનો આ પ્રકાર તમને શારીરિક શાંતિ અને શરીર સાથે ઉત્તમ તાલમેલ આપશે. લગાતાર અભ્યાસથી તમે પોતાના શરીરમાં થતા બદલાવને આસાનીથી અનુભવી લેશો.